Clicks pas van Shell geskei, nou met Engen in kooi | Netwerk24
Deur Francois Williams 02 Desember 2019 10:51
Clicks se ClubCard-lede kan voortaan Clicks-punte insamel elke keer as hulle by ’n Engen-vulstasie volmaak. Foto: Liza van Deventer
Skaars enkele weke nadat Clicks sy vennootskap met die brandstofmaatskappy Shell om onbekende redes gestaak het, het hy nou ’n soortgelyke lojaliteitsooreenkoms met Shell se mededinger Engen aangegaan.
Waar motoriste voorheen lojaliteitspunte op hul Clicks ClubCard kon verdien elke keer as hulle brandstof by Shell ingooi, kan hulle dit van Maandag af by Engen doen.
Boonop kan ClubCard-lede in die eerste twee maande van die vennootskap – Desember en Januarie – elke dag dubbele punte verdien as hulle Engen Primax Unleaded of Engen Dynamic Diesel 50 ppm by Engen-vulstasies ingooi, het Engen in ’n verklaring aangekondig.
Hoewel Clicks nie in November enige redes of enige verdere kommentaar wou lewer oor die besluit om nie meer met die vennootskap met Shell voort te gaan nie, is dit bekend dat Engen met meer as 1 000 vulstasies landwyd ’n veel groter netwerk het as Shell.
Seelan Naidoo, hoofbestuurder: kleinhandel by Engen, bevestig Engen het die grootste vulstasie-voetspoor in Suid-Afrika en daarom maak dit sin vir hulle om met Clicks saam te werk.
Engen het reeds ’n vennootskap met FNB eBucks en Edgars Thank U.
Met die Shell-vennootskap het Clicks ClubCard-lede op Woensdae dubbele punte verdien vir elke liter brandstof wat hulle by Shell-vulstasies ingegooi het, en mense het hul misnoeë op sosiale media getoon toe Rachel Wrigglesworth, handelshoof van Clicks, die einde van die vennootskap met Shell in November aangekondig het.
Volgens inligting op Shell Suid-Afrika se webblad het hy 635 vulstasies landwyd. Engen se webblad toon ’n totaal van 1 279 vulstasies.
Meer oor: Shell | Clicks | Engen | Spaar | Brandstof | Lojaliteitspunte | Lojaliteitsprogramme